L 217/62
SL
Uradni list Evropske unije
22.8.2022
4.2 Pripombe Portugalske
(63)
Pripombe, ki jih je Portugalska predložila v dopisu z dne 26. septembra 2018, so povzete v spodnjih uvodnih izjavah.
(64)
Portugalska trdi, da bi imel negativni sklep v zvezi s shemo ZFM dramatične in nepopravljive posledice za gospodarsko vzdržnost Madeire (82).
Komisija bi v primeru Madeire zato morala upoštevati njen status najbolj oddaljene regije, priznan v členu 349 PDEU.
(65)
Portugalska trdi tudi, da bi morala Komisija v svoji oceni upoštevati gospodarski učinek sheme ZFM na razvoj regije (83), zlasti na nacionalno, evropsko in mednarodno trgovino (84).
(66)
Portugalska meni, da bi bila tekoča poglobljena preiskava diskriminatorna do Madeire v primerjavi z drugimi jurisdikcijami, ki uporabljajo preferencialne stopnje davka na dohodek in se izognejo pravilom o državni pomoči ne uporabljajo (85).
Obstoj pomoči
(67)
Po mnenju Portugalske shema ZFM ne vključuje državnih sredstev (tj. povečanja odhodkov ali celo zmanjšanja prihodkov v javnem proračunu).
Shema ne vključuje dejanskih davčnih izdatkov, temveč zgolj navidezne davčne izdatke ali celo računovodsko fikcijo (teoretične izgube davčnih prihodkov) (86).
Portugalska pojasnjuje tudi, da ustanavljanje podjetij in njihove naložbe v okviru sheme ZFM temeljijo zgolj na obstoju davčne olajšave.
V primeru neobstoja davčne olajšave podjetja ne bi bila ustanovljena v okviru sheme ZFM ali plačevala običajnih davkov, ki se uporabljajo na celinski Portugalski ali Madeiri (87).
(68)
Portugalska trdi, da je shema ZFM del splošne ekonomije portugalskega davčnega sistema (88).
Meni tudi, da je treba v skladu s prakso Komisije (89) nizko davčno stopnjo, ki se uporablja v celotni državi članici ali avtonomni regiji, obravnavati kot splošni ukrep in da zato ne zagotavlja prednosti podjetjem, vključenim v shemo ZFM (90).
(82) Leta 2016 je shema ZFM omogočila pobiranje davkov od dohodkov pravnih oseb v višini skoraj [100–200] milijonov EUR (skoraj [15–25] % vseh davkov, ki so bili v navedenem letu pobrani v regiji).
To bi pomenilo selitev več kot [1 000–2 000] podjetij, vključenih v shemo ZFM, v druge regije ali države in izrazit porast brezposelnosti v regiji (leta 2014 je shema ZFM vključevala [4 000–6 000] neposrednih, posrednih in induciranih delovnih mest, kar je [1–10] % vseh delovnih mest na Madeiri).
Glej dopisa Portugalske z dne 2. maja 2017, str. 6, in 26. septembra 2018 (Priloga I), str. 62.
(83) V obdobju 2012–2015 so dejavnosti, ki so se izvajale v okviru sheme ZFM, po podatkih regionalnega statističnega direktorata Madeire (Direção Regional de Estatística da Madeira) v povprečju predstavljale približno [1–10] % bruto dodane vrednosti in [0,5–10] % delovnih mest v avtonomni regiji Madeira.
K skupni dodani vrednosti podjetij, vključenih v shemo ZFM, so največ (približno [70–80] %) prispevale dejavnosti, povezane s trgovino, prevozom, skladiščenjem, nastanitvenimi storitvami in gostinstvom.
K skupnemu številu zaposlenih v regiji so največ prispevale proizvodne dejavnosti, povezane z industrijo ([30–40] %).
Leta 2014 je shema ZFM zagotovila [1–10] % dodane vrednosti, ustvarjene v regiji, tj. približno [200–400] milijonov EUR; Tax and economic analysis report – Madeira Free Trade Zone (Poročilo o davčni in gospodarski analizi – prosta cona Madeira), Ernest & Young, september 2018, str.
60 do 62 (Priloga I k dopisu Portugalske z dne 26. septembra 2018).
(84) Leta 2014 so podjetja, vključena v shemo ZFM, zagotovila 79 % izvoza (v vrednosti [50–200] milijonov EUR).
Leta 2016 se je izvoz v Evropsko unijo v primerjavi z letom 2014 povečal z [20 000–30 000] na [30 000–40 000] tisoč EUR.
Največji delež izvoza sta predstavljala živilski in kmetijski sektor, ki sta jima sledila strojni in tekstilni sektor, kar je nedvomno pozitivno vplivalo na razvoj evropskega gospodarstva.
Glej poročilo Tax and economic analysis report (Poročilo o davčni in gospodarski analizi), Ernest & Young, 24. september 2018, str. 68.
(85) Malta, Luksemburg, Nizozemska in Ciper.
Glej dopis Portugalske z dne 26. septembra 2018, str. 14 do 16.
(86) V dokumentih o splošnem državnem proračunu za leta 1999 do 2004 je določeno, da se zadevna oprostitev nanaša na davek, ki se ne obračuna od dohodka, ki brez te ugodnosti ne bi obstajal (dokument o splošnem državnem proračunu za leto 2002), oziroma da odprava sedanje sheme zagotovo ne bi privedla do pridobitve tega davčnega prihodka (dokument o splošnem državnem proračunu za leto 2004).
(87) Dopis Portugalske z dne 26. septembra 2018, odstavek 50, str. 18.
(88) Dopisa Portugalske z dne 26. septembra 2018, odstavek 29, str. 13, in 11. septembra 2017, str. 30. (89) Sklep Komisije (EU) 2019/1252 z dne 19. septembra 2018 o vnaprejšnjih davčnih stališčih SA.38945 (2015/C) (ex 2015/NN) (ex 2014/CP), ki jih je Luksemburg odobril družbi McDonald’s Europe (UL L 195, 23.7.2019, str. 20).
(90) Tax and economic analysis report (Poročilo o davčni in gospodarski analizi), Ernest & Young, 24. september 2018, str.
67.